R. Madej, poslanec: (2004-09-08):
Účelom naozaj navrhovanej novelizácie právnych predpisov, ide o štyri právne predpisy, je komplexne posilniť právo dieťaťa na výživné. Podľa nášho názoru návrh zákona zvýši vymožiteľnosť práva v oblasti vymáhania výživného pre dieťa tým, že posilňuje všetky dostupné právne prostriedky, ktoré má oprávnený, teda dieťa, respektíve jeho zákonný zástupca. Čo sa týka novelizácie Trestného zákona, v praxi sa naozaj veľmi často stretávame s prípadmi, keďže ustanovenie trestného činu skutkovej podstaty podľa § 213 Trestného zákona zanedbanie povinnej výživy hovorí o neplatení výživného, neplnení si svojej zákonnej povinnosti vyživovať iného po dobu troch mesiacov. Kontinuálne tri mesiace za sebou musí byť naplnený ten skutok, teda neplatenie výživného, čo v praxi prináša veľké medzery v tom, že každý tretí mesiac, keď povinný zaplatí čo aj sčasti, tak týmto nie je trestnoprávne zodpovedný, keďže nenaplnil tú dobu troch mesiacov neplatenia. Týmto prerušením v prípade, ak za každý tretí mesiac výživné zaplatí. Je to dosť veľká medzera v zákone, ktorá naozaj v praxi spôsobuje problémy v tom, že mnohí povinní, ktorí sú neplatičmi, takto zamávajú naozaj každé štyri mesiace, každý tretí  mesiac, štyri mesiace v roku zaplatia čo aj sčasti výživné a nie je možné právnymi, trestnoprávnymi prostriedkami od nich výživné vymôcť. Novelizácia tohto zákona ide teda za účelom, aby neplatenie výživného bolo trestným činom v prípade, ak páchateľ povinný, v tomto prípade už páchateľ, nezaplatí výživné za akékoľvek tri mesiace. Čo sa týka novelizácie ďalších právnych predpisov, ide o Exekučný poriadok a Občiansky súdny poriadok, je to novelizácia, ktorá má posilniť právo dieťaťa, ale hlavne maloletého dieťaťa na výživné tým, že tieto zákony ustanovujú sumu, ktorú nemožno pri výkone rozhodnutia alebo pri exekúcii povinnému zraziť z jeho príjmu. Táto suma sa určuje nariadením vlády Slovenskej republiky, avšak navrhujeme, že pri pohľadávke na výživnom pre maloleté dieťa sa táto suma, ktorú nemožno povinnému zraziť, znižuje na jednu polovicu sumy určenej nariadením vlády, teda sumy bežnej pri akejkoľvek inej pohľadávke. Toto ovplyvní naozaj aj vyhýbanie sa výživnému pri čiernej práci, keďže mnohí v dôsledku vyhýbania sa požiadajú o dávku v hmotnej núdzi, ktorú bude možné zraziť na účely výživného pre maloleté dieťa, a tak naplniť právo dieťaťa na výživné. Pri tomto chcem povedať, že naozaj, ak máme porovnať dospelého človeka rodiča, ktorý je zodpovedný za svoju situáciu, a na druhej strane maloleté dieťa, tak podľa môjho názoru je prioritou spoločnosti prijať takú zákonnú úpravu, ktorá naozaj preferuje a postaví do prvého poradia maloleté dieťa, pre ktoré bude možné vymôcť peniaze od neplatiaceho rodiča na účely poskytnutia výživného. Čo sa týka novelizácie zákona o náhradnom výživnom, by som si dovolil povedať, že táto navrhovaná právna úprava ide ruka v ruke so zákonom o náhradnom výživnom, ktorý prijala Národná rada Slovenskej republiky 30. júna tohto roku, keďže posilňuje naozaj aj vymožiteľnosť, spätnú vymožiteľnosť úradov, ktoré budú vymáhať náhrady za poskytnuté náhradné výživné. Táto istá legislatíva bude môcť byť použiteľná nielen zo strany jedného z rodičov, ktorý má pohľadávku voči tomu druhému neplatičovi, ale aj zo strany úradu, ktorý podľa zákona o náhradnom výživnom podáva trestné oznámenia a vymáha buď v exekučnom konaní, alebo podľa Občianskeho súdneho poriadku tieto náhrady. Chcel by som ešte pritom upriamiť pozornosť, že navrhovaná právna úprava bude mať pozitívny dopad na štátny rozpočet a priamy dopad v tom zmysle, že schválený zákon o náhradnom výživnom predpokladal dopady na štátny rozpočet vo výške 21 miliónov korún, pri odhadovanej vymožiteľnosti táto právna úprava túto vymožiteľnosť zvýši podľa nášho názoru až o 10 percent s tým, že práve dopady na štátny rozpočet z vyšších vymožiteľných náhrad by znížili náklady v štátnom rozpočte na budúci rok o vyše 2 milióny korún. Dovolil by som si ešte jednu krátku poznámku k tomuto návrhu zákona, čo verím, že bude posúdený hlavne odborne. Vláda Slovenskej republiky na dnešnom rokovaní po odporúčaní Legislatívnej rady vlády vyjadrila k tomuto návrhu zákona súhlasné stanovisko. Verím, že v druhom čítaní sa nám podarí dopracovať pripomienky tak už vlády, ako aj všetkých pánov poslancov alebo paní poslankýň. Veľmi pekne ďakujem za pozornosť. Pán predsedajúci, ďakujem pekne.